MC ฐานะการเงินแข็งแกร่ง-จ่ายปันผลสูง แนะ”ซื้อเป้าหมาย 14.50 บาท
MC ฐานะการเงินแข็งแกร่ง-จ่ายปันผลสูง แนะ"ซื้อเป้าหมาย 14.50 บาท
10 ก.ย. 2561

บล.ดีบีเอสฯ ระบุในบทวิเคราะห์วันนี้(10ก.ย.) ว่า  บริษัท แม็คกรุ๊ป จำกัด (มหาชน) หรือ MC  ตั้งเป้ายอดขายปี 61/62 (ก.ค.61-มิ.ย.62) เติบโต 5% – บริษัทมีแผนเปิดตัวแบรนด์ใหม่ราวต.ค.-พ.ย.นี้ (แบรนด์ UP ซึ่งเป็นสปอร์ตแวร์ ตั้งเป้ายอดขาย 50 ล้านบาทในงวดปี 61/62), ขยายช่องทางออนไลน์ให้มากขึ้น (วางเป้าหมายยอดขายผ่านช่องทางนี้ 150 ล้านบาทในปี 61/62), และขยายสาขาเพิ่มอีก 40 แห่ง (จากปัจจุบันที่มีอยู่ 894 แห่ง) คาดใช้เงินลงทุนลงทุนราว 80-100 ล้านบาท
ขยายตลาดต่างประเทศอย่างค่อยเป็นค่อยไป – ในปี 61/62 บริษัทจะมุ่งเน้นการเติบโตภายในประเทศเป็นหลัก ส่วนในต่างประเทศจะมีการเปิดสาขาในลาวเพิ่ม 2 แห่ง และกำลังศึกษาตลาดมาเลเซีย
โครงสร้างรายได้แบ่งตามช่องทางจำหน่าย – ปัจจุบันบริษัทฯมีสัดส่วนรายได้จาก Mc Shop 60%, ร้านค้าปลีก 30% ,ออนไลน์และอื่น ๆ อีก 10%
ชะลอการออกผลิตภัณฑ์ใหม่กลุ่ม Skin Care ออกไปก่อน – บริษัทชะลอการออกผลิตใหม่ออกไป (จากเดิมที่เคยคาดไว้ว่าจะออกช่วงกลางปีนี้) และคาดว่ายอดขายสินค้า Skin Care ของปีนี้จะใกล้เคียงกับปี 60 ที่ราว 40 ล้านบาท โดยบริษัทมีแผนขยายจุดขายเพิ่ม 1 แห่งที่เซ็นทรัลเฟสติวัล หาดใหญ่
โครงการซื้อหุ้นคืน – บริษัทจะซื้อหุ้นคืนในวงเงินไม่เกิน 120 ล้านบาท จำนวนไม่เกิน 8 ล้านหุ้น คิดเป็นไม่เกิน 1% ของหุ้นที่จำหน่ายได้แล้วทั้งหมด กำหนดระยะเวลาที่จะซื้อหุ้นคืนตั้งแต่ 12 ก.ย.61 – 11 มี.ค.62
แนะนำซื้อสะสม MC เพื่อรับปันผลสูง – ทั้งนี้แม้ว่าผลประกอบการของบริษัทจะไม่ได้เติบโตสูง แต่ธุรกิจก็มีความมั่นคง ฐานะการเงินแข็งแกร่งมาก สามารถจ่ายปันผลได้ดีต่อเนื่อง ประมาณการ Dividend Yield ของบริษัทไว้ที่ 6% ต่อปีเมื่อคิดจากราคาหุ้น 12.90 บาท…บริษัทประกาศจ่ายปันผลงวด 6 เดือนแรกของปี 61 เท่ากับ 0.4 บาท/หุ้น กำหนด XD 6 พ.ย.61 ชำระเงิน 29 พ.ย.61 คิดเป็น Yield ของงวดนี้ 3.1%